Neuvoston lausunto,

annettu 7 päivänä maaliskuuta 2003,

Luxemburgin tarkistetusta vakausohjelmasta vuosiksi 2001-2005

(2003/C 64/01)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1), ja erityisesti sen 5 artiklan 3 kohdan,

ottaa huomioon komission suosituksen,

on kuullut talous- ja rahoituskomiteaa,

ON ANTANUT TÄMÄN LAUSUNNON:

Neuvosto tarkasteli 7 päivänä maaliskuuta 2003 Luxemburgin tarkistettua vakausohjelmaa, joka kattaa vuodet 2001-2005. Vakausohjelma ei ole täysin Ecofin-neuvoston 10 päivänä heinäkuuta 2001 hyväksymiä vakaus- ja lähentymisohjelmien sisältöä ja muotoa koskevien käytännesääntöjen mukainen; erityisesti todettakoon, että se on toimitettu kuusi viikkoa myöhässä. Ohjelma on osittain talouspolitiikan laajojen suuntaviivojen mukainen.

Kokonaistuotannon kasvun arvioidaan hidastuneen edelleen vuonna 2002 noin 0,5 prosenttiin, mikä alittaa selvästi vuoden 2001 vakausohjelmaan sisältyneen ennusteen; vuonna 2001 kasvuvauhti oli 1,0 prosenttia. Kasvun hidastuminen johtuu suurelta osin rahoituspalvelujen, joiden osuus kokonaisarvonlisästä on noin neljännes, heikosta kehityksestä. Varovaisen makrotalouden skenaarion perusteella talouden toimeliaisuuden odotetaan elpyvän hitaammin kuin komission syksyn 2002 talousennusteessa arvioitiin; kokonaistuotannon kasvun ennustetaan saavuttavan vähitellen noin 3 prosenttia vasta vuonna 2005.

Neuvosto toteaa, että julkisen talouden rahoitusasema heikkeni selvästi vuonna 2002, koska tulot vähentyivät verouudistuksen ja talouden taantuman yhteisvaikutuksen vuoksi ja menot kasvoivat edelleen voimakkaasti. Julkisen talouden alijäämän ennustetaan olevan 0,3 prosenttia suhteessa BKT:hen vuonna 2002, mikä merkitsee tilanteen jyrkkää heikentymistä verrattuna vuoden 2001 suureen ylijäämään, joka oli 6,1 prosenttia suhteessa BKT:hen(2). Julkisen talouden alijäämän ennustetaan pysyvän 0,3 prosentissa suhteessa BKT:hen vuonna 2003, minkä jälkeen alijäämä kasvaa 0,7 prosenttiin vuonna 2004 ja rahoitusasema on vuonna 2005 lähellä tasapainoa nimellisen alijäämän ollessa 0,1 prosenttia suhteessa BKT:hen. Julkisen talouden rakenteellisen rahoitusaseman odotetaan pysyvän ylijäämäisenä vakausohjelman kattamalla ajanjaksolla. Neuvosto katsoo, että Luxemburg täyttää edelleen vakaus- ja kasvusopimukseen sisältyvän vaatimuksen saavuttaa lähellä tasapainoa oleva tai ylijäämäinen rahoitusasema keskipitkällä aikavälillä.

Neuvosto toteaa, että julkisen talouden vakaa hoito on edelleen johtavana periaatteena vuonna 2002 tarkistetussa vakausohjelmassa; neuvosto pitää talousarvion voimassa olevia puitteita hyvinä, koska niiden mukaan finanssipolitiikka perustuu varovaisiin makrotalouden ennusteisiin, julkisen sektorin nettoluotonanto säilyy positiivisena, valtion talousarvio on tasapainossa eikä juoksevien menojen kasvuvauhdin anneta ylittää kokonaismenojen kasvua. Neuvosto pitää tervetulleena verotaakan keventämistä verouudistuksella samalla kun julkisen talouden rahoitusasema pidetään vakaana keskipitkällä aikavälillä. Neuvosto kehottaa tulevaa hallitusta noudattamaan reaalimääräisten menojen kattoja, joiden avulla julkisen talouden rahoitusasema on keskipitkällä aikavälillä lähellä tasapainoa tai ylijäämäinen.

Neuvosto ilmaisee kuitenkin huolensa siitä, että valtion talouden rahoitusasema on heikentynyt nopeasti, johtuen vain osittain julkisyhteisöistä, vuonna 2001 saavutetusta 2,6 prosentin ylijäämästä suhteessa BKT:hen; alijäämän ennustetaan olevan 2,2 prosenttia vuonna 2002 ja 2,1 prosenttia vuonna 2003, minkä jälkeen se kasvaa edelleen 2,8 prosenttiin suhteessa BKT:hen vuonna 2004 ja 2005. Neuvosto toteaa, että tämä johtuu osittain talouden taantuman aiheuttamasta verotulojen vähenemisestä, kun taas valtion menojen ennustetaan kasvavan nopeasti. Vaikka Luxemburgin julkisen talouden lähtötilanne on äärimmäisen vakaa, juoksevien menojen jatkuvasta nopeasta kasvusta voi tulla riskitekijä, jos talouskasvu hidastuu merkittävästi keskipitkällä aikavälillä.

Neuvosto katsoo, että noudatettava politiikka antaa Luxemburgin julkiselle taloudelle hyvät mahdollisuudet selvitä väestön ikääntymisen aiheuttamista ennustetuista kustannuksista. Neuvosto toteaa kuitenkin, että rajatyöntekijöiden lukumäärän kehityksellä on hyvin suuri vaikutus Luxemburgin julkisen talouden kestävyydestä tehtäviin arvioihin. Neuvosto katsoo, että sitoumus säilyttää tasapainossa oleva julkisen talouden rahoitusasema tulevina vuosina on yleisesti ottaen asianmukainen, kun otetaan huomioon väestön ikääntymisen ennustetut vaikutukset julkiseen talouteen; neuvosto pitää hyvinä toimenpiteitä, joilla lisätään kolmannen pilarin yksityisten eläkejärjestelmien houkuttelevuutta.

(1) EYVL L 209, 2.8.1997.

(2) Tiedonantoon 1.3.2003 sisältyvien uudempien tietojen perusteella keskushallinnon alijäämä on jäänyt vuonna 2002 -0,1 prosenttiin suhteessa BKT:hen, mikä johtaa vuoden 2002 tasolla keskushallinnon osalta +2,6 prosentin ylijäämään suhteessa BKT:hen. Tätä ei kuitenkaan vielä voitu ottaa huomioon komission arviossa.